
Tillatelse til felling av gaupe gis til Inger og Bernt Jacobsen, Markaveien 556 - Porsgrunn kommune

Med hjemmel i viltloven § 12, jf. Forskrift 18. mars 2005 nr. 242 om forvaltning av rovvilt (rovviltforskriften) § 9, jf. §§ 1 og 3, gir Fylkesmannen i Telemark tillatelse til felling av en gaupe innenfor området begrenset av E-18 i syd, Vestfold fylkesgrense i øst og ellers Porsgrunn kommunegrense i nord og vest.

Bakgrunn

Inger og Bernt Jacobsen har i brev av 2.08.05 søk om fellingstillatelse for en gaupe. Av søknaden fremgår at det av 99 dyr som var sluppet på skogsbeite i mai er det nå et tap på 37 lam og 3 sau. Statens naturoppsyn (SNO) ved Espen Marker har dokumentert at 2 lam er tatt av gaupe og det er sannsynlig at en vesentlig del av tapet skyldes gaupe. Dyra har gått på et ca. 500 da stort beite på eiendommen Kjendalen. Beitet er ca. 90 % inngjerdet.

Fylkesmannens vurdering

Det rettslige grunnlaget for avgjørelsen er Lov 29. mai 1981 nr. 38 om viltet (viltloven) § 12, jf. forskrift 18. mars 2005 nr. 242 om forvaltning av rovvilt (rovviltforskriften) § 9, jf. §§ 1 og 3. 

Gaupe er en jaktbar art, men også denne er fåtallig, og krever forvaltningsmessige tiltak for å sikre overlevelsen. Dette innebærer at målsettingen om en bærekraftig forvaltning er et overordnet hensyn ved forvaltningen av gaupa. Samtidig er det slik at rovvilt volder skade på næringsutøvelse, primært bufe- og tamreinnæring, samt på andre samfunnsinteresser. For blant annet å forhindre skade på bufe eller tamrein eller skade på person eller vesentlig skade på eiendom kan rovvilt felles med hjemmel i unntaksbestemmelsene i viltloven, herunder § 12 og § 14a. Stortinget har dessuten ved behandlingen av rovviltmeldingen lagt vekt på at det skal være mulig med levedyktige næringsvirksomheter i landbruket, herunder næringsdrift basert på utmarksbeiting både for bufe og tamrein. Dessuten skal det tas hensyn til bosetting og livskvalitet i områder med rovvilt. Hensynet til disse interessene medfører at forvaltningen ikke kan legges opp på en slik måte at det overordnede hensynet til rovvilt alene kan tillegges vekt. En bærekraftig forvaltning må derfor avveie og ivareta de ulike hensyn på en best mulig måte innenfor de rammer som følger av viltloven. Ofte vil det være slik at ikke alle interesser kan ivaretas i samme område eller til samme tid. Forvaltningen må derfor være differensiert. Det innebærer at bruken av ulike tiltak og virkemidler må legges opp på en måte som så langt det er mulig differensierer mellom de ulike interesser i ulike geografiske områder. 

Med bakgrunn i dette har Direktoratet for naturforvaltning 10. juni 2005 fattet vedtak om å gi betinget fellingstillatelse på 1 gaupe i region 2 som omfatter fylkene Buskerud, Vestfold, Telemark og Aust-Agder.  Fylkesmannen har etter dette med hjemmel i rovviltforskriftens § 9 myndighet til å fatte vedtak om iverksetting av den betingede fellingstillatelsen.

Om skadefelling av gaupe

Det er et vilkår at skadefelling ikke medfører fare for gaupebestandens overlevelse. Dessuten er det et vilkår at det ikke finnes annen tilfredsstillende løsning ut fra prinsippet om en geografisk differensiert forvaltning. Fylkesmannen anser at felling av ei gaupe ikke vil sette bestandens overlevelse i fare. Imidlertid skal det også gjøres en vurdering av blant annet skadenes omfang og utvikling, og potensialet for framtidige skader. I denne saken har gaupe gjort betydelige skader på beitedyra. Dyra er nå tatt til et beite nærmere gårdsbruket, men Fylkesmannen vurderer likevel potensialet for fremtidige skader for å være vesentlig. Skadefellingstillatelse er et virkemiddel for å avhjelpe akutte skadesituasjoner som kan oppstå og Fylkesmannen mener situasjonen er av en slik karakter at det bør innvilges en skadefellingstillatelse på gaupe nå. 

Konklusjon

På bakgrunn av en helhetsvurdering av situasjonen pr. dato vurderer Fylkesmannen at det foreligger grunnlag for å iverksette fellingstillatelse på 1 (en) gaupe i det aktuelle området, jf. rovviltforskriften § 9. Fylkesmannen i Telemark fatter med bakgrunn i dette vedtak om iverksetting av fellingstillatelse på 1 (en) gaupe innenfor det aktuelle skadeområdet.

Denne tillatelsen ble meddelt muntlig pr tlf med Inger og Bernt Jacobsen, Kjendalen, Langangen kl 15.45 den 8. august 2005.

Følgende vilkår er knyttet til iverksettelse av fellingstillatelsen:

1. Fellingstillatelsen gjelder innenfor området begrenset av E-18 i syd, Vestfold fylkesgrense i øst og ellers Porsgrunn kommunegrense i nord og vest.

2. Tillatelsen gis til Inger og Bernt Jacobsen, Markaveien 556, 3947 Langangen.

3. Tillatelsen gjelder i tidsrommet fra og med 9.08.05 til og med 28.08.05. 

4. Familiegruppe av gaupe (mor og avkom) er unntatt fra tillatelsen.  De tiltak som er mulige for å unngå at hunn med unger felles, skal være iverksatt.

5. Gaupe felt i medhold av denne tillatelsen er viltfondets eiendom. Ingen kan derfor på noen måte gjøre seg nytte av felt dyr uten nærmere samtykke fra Direktoratet for naturforvaltning. Felt dyr skal så raskt som mulig bringes til Norsk institutt for naturforskning i Trondheim.

6. Ved felling skal det benyttes våpen og ammunisjon godkjent for storviltjakt, jf. forskrift om utøvelse av jakt og fangst, fastsatt av direktoratet den 22. mars 2002, jf. § 15 og 16.

7. Felling eller forsøk på felling av gaupe skal umiddelbart meldes til fylkesmannen og Statens naturoppsyn. Den som feller dyr skal fremvise felt dyr for Statens naturoppsyn for umiddelbar kontroll, merking og prøvetaking av biologisk materiale, og skytter skal kunne påvise fellingssted etter anmodning fra Statens naturoppsyn, politiet eller fylkesmannen. 

8. Dersom gaupe skadeskytes plikter de ansvarlige å gjøre det de kan for å avlive dyret snarest mulig. Skytter plikter å forvisse seg om påskutt dyr er truffet eller ikke. Ved skadeskyting skal skytter uten opphold underrette fylkesmannen og nærmeste politimyndighet. Fylkesmannen avgjør videre gjennomføring og avslutning av ettersøk. De som har deltatt i forsøket på felling skal uten godtgjørelse bistå forvaltningsmyndighet eller politimyndighet i det videre ettersøk.

Vedtaket kan påklages til Direktoratet for naturforvaltning innen 3 uker, jf. forvaltningsloven §§ 28 og 29. En eventuell klage skal fremsettes for Fylkesmannen, jf. forvaltningsloven § 32.

Med hilsen 


	Arne Malme 
	Morten Johannessen

	Fung. fylkesmann
	Avdelingsdirektør


	Kopi til:

	Porsgrunn kommune
	Pb. 128
	3901
	PORSGRUNN

	Fylkesmannen i Buskerud
	Pb. 1604
	3007
	DRAMMEN

	Rovviltnemnda i region 2 v/Fylkesmannen i Buskerud
	Pb. 1604
	3007
	DRAMMEN

	Fylkesmannen i Vestfold
	Pb. 2076
	3103
	TØNSBERG

	Telemark Politidistrikt
	Pb. 47
	3701
	SKIEN

	Statens naturoppsyn
	Pb. 85
	3833
	BØ I TELEMARK

	Fylkesmannen i Aust-Agder
	Serviceboks 606
	4809
	ARENDAL

	Direktoratet for naturforvaltning
	Tungasletta 2
	7485
	TRONDHEIM


PAGE  
	Postadresse
	Besøksadresse
	Telefon
	Telefaks
	Org.nummer
	Internett: www.fylkesmannen.no/telemark 

	Statens hus
	Gjerpensgt. 14

	35 58 61 10
	35 52 85 90
	974 762 684
	E-post: postmottak@fmte.no

	3708 SKIEN
	3715 SKIEN
	
	
	
	

	
	
	
	
	
	



[image: image1.wmf]